Per Clausen (EL), 2010-04-26:
Jeg synes, det er interessant, at der i den her debat ligesom er to meget modsatrettede tendenser i holdningen til unge mennesker med hensyn til, hvad de selv skal tage ansvaret for, hvor den ene går nedad aldersmæssigt og den anden går opad.
Når det drejer sig om kriminalitet, er det regeringen og Dansk Folkepartis klare holdning, at den kriminelle lavalder skal sættes ned.
Det er efter vores mening et usympatisk forslag, som vi er imod.
Oppositionspartierne har sammen med os det fornuftige standpunkt, at valgretsalderen skal sættes ned til 16 år.
Mens vi altså har nogle diskussioner, der handler om, om jeg så må sige, at frisætte ungdommen, har vi også nogle forslag, der går den anden vej, nemlig nogle forslag, der handler om, at man skal blive stadig ældre og ældre, før man må købe alkohol og tobak.
Det, vi synes er det underlige, er, at det ikke er sådan, når man læser bemærkningerne til forslaget eller lytter til debatten, at der er rigtig mange overbevisende argumenter for, at et af de store problemer, nemlig at der er unge, der alene drikker med det formål at blive beruset og miste kontrollen over sig selv, altså et umådeholdent alkoholforbrug i nogle grupper af ungdommen – i øvrigt også blandt nogle voksne og ældre – vil blive løst ved at sætte aldersgrænsen på.
Det, der vel i virkeligheden er det mest bemærkelsesværdige, er fraværet af egentlige undersøgelser af og argumenter for, at en hævet aldersgrænse vil løse problemerne.
Man kan selvfølgelig godt have en længere debat om, hvordan det dog kan være, at det er spiritusfabrikanternes og detailhandelens praktiske og erhvervsmæssige problemer, der afgør, hvilke former for spiritus og alkohol der skal omfattes af hvilke regler.
Derfor kan vi allerede nu sige, at vi vil stemme for et ændringsforslag om at hæve alkoholprocenten fra det, der ligger her, til enten 15 pct. eller 22 pct., men vi vil alligevel til sidst stemme imod det her forslag, fordi vi ikke mener, at det er fornuftigt.
Det ene er altså, om det virker over for de unge.
Det andet er hele diskussionen om alkoholkulturen, hvor man undertiden kan få indtryk af, at de unge, fordi de har mulighed for at købe spiritus, ligesom uhæmmet pånøder samfundet en usund alkoholkultur.
Sandheden er jo nok en anden, nemlig at der eksisterer en alkoholkultur i Danmark, som der kunne være god grund til at diskutere, herunder også i skoler og andre steder, med henblik på at ændre på i hvert fald de sådan mere ekstreme udtryk for den, selv om vi jo nok må erkende, selv om det er lidt svært at høre i debatten her, at de fleste af os nok har den grundopfattelse, at alkoholkulturen også fremover i Danmark kommer til at indbefatte et vist forbrug af alkohol.
Det skal så bare helst være lige så civiliseret og fornuftigt som det, vi selv har.
Så bare det allersidste, som også taler imod det her: Der eksisterer jo efterhånden en lang række aldersgrænser, som man som ung skal have styr på, nemlig hvornår man må køre på knallert, hvornår man kan komme i fængsel, hvornår man må stemme, hvornår man må købe tobak i butikkerne, og hvornår man må købe alkohol i butikkerne, så et eller andet sted ville vi jo foretrække, at der blev gennemført en forenkling.
Og vi synes, hvad angår restriktioner over for ungdommen, at det ville være klogere at gennemføre forenklingen ved at rykke aldersgrænserne nedad.
Vi er altså grundlæggende sådan set imod det lovforslag, der ligger.
Vi medvirker gerne til at gøre det mindre ufornuftigt ved at stemme for at gøre det mere liberalt, men så i virkeligheden helst, at det blev afvist.